टीम की टेस्ट इतिहास की सबसे बड़ी जीत, मैच में लगे चार शतक
SL VS IRE 1st Test Match - Sri Lanka Beats Ireland by Innings and 280 Runs: श्रीलंका ने आयरलैंड को पारी और 280 रन से हराया: टीम की अब तक की सबसे बड़ी टेस्ट जीत, जयसूर्या ने 10 विकेट झटके
श्रीलंका ने दो मैचों की टेस्ट सीरीज के पहले मैच में आयरलैंड को तीसरे दिन ही पारी और 280 रन से हरा दिया। यह टेस्ट क्रिकेट में श्रीलंका की पारी के लिहाज से सबसे बड़ी जीत है। श्रीलंका ने दो मैचों की सीरीज में 1-0 की बढ़त बना ली है। दूसरा मैच 24 अप्रैल से खेला जाएगा। प्रभात जयसूर्या को प्लेयर ऑफ द मैच चुना गया। जयसूर्या ने दोनों पारी में 108 रन देकर 10 विकेट झटके। करुणारत्ने और मेंडिस ने दूसरे विकेट के लिए रिकॉर्ड 281 रन की साझेदारी की।
श्रीलंका ने पहली पारी छह विकेट पर 591 रन बनाकर घोषित की थी। जिसके जवाब में आयरलैंड को पहली पारी में 143 रन बनाने के बाद फॉलोआन के लिए मजबूर होना पड़ा। दूसरी पारी में भी आयरलैंड की टीम 168 रन ही बना सकी जिससे श्रीलंका ने अपने इतिहास की सबसे बड़ी जीत दर्ज की। आयरलैंड ने तीसरे दिन के खेल के दौरान 13 विकेट गंवाए।
श्रीलंका की पारी 
श्रीलंका के लिए पहली पारी में चार खिलाड़ियों ने शतक लगाया। श्रीलंका के लिए कप्तान दिमुथ करुणारत्ने ने सबसे ज्यादा 179 रन की पारी खेली। उसके अलावा कुसल मेंडिस 140, सदीरा समरविक्रमा नाबाद 104 और दिनेश चांदीमल 102 रन की पारी खेली। आयरलैंड के लिए कर्टिस कैम्फर ने दो विकेट लिए। इसके अलावा एंडी मैकब्राइन, जॉर्ज डॉकरेल, बेन व्हाइट और मार्क अडायर ने एक-एक विकेट झटके।
जयसूर्या के करियर का सर्वश्रेष्ठ प्रदर्शन 
जयसूर्या ने पहली पारी में करियर का सर्वश्रेष्ठ प्रदर्शन करते हुए 52 रन पर सात विकेट झटके। इसके बाद दूसरी पारी में 56 रन पर तीन विकेट हासिल किए। जयसूर्या के स्पिन जोड़ीदार रमेश मेंडिस ने दूसरी पारी में 76 रन देकर चार और मैच में पांच विकेट अपने नाम किए। मेंडिस ने 11वें मैच में 50 टेस्ट विकेट के आंकड़े को छुआ और इस दौरान सबसे जल्दी 50 टेस्ट विकेट हासिल करने वाले श्रीलंकाई गेंदबाज बने।